<classify> WAZIRI wa Mambo ya Ndani ya Nchi, Kangi Lugola ameagiza kukamatwa kwa aliyekuwa Mkurugenzi Mkuu wa Mamlaka ya Vitambulisho vya Taifa NIDA, Dickson Maimu na wakurugenzi wa kampuni tatu, ambao walikamatwa ndani ya mkutano huo.Pia ameagiza kukamatwa kwa baadhi ya wafanyakazi wa NIDA waliokuwa wakishirikiana na kampuni hizo tatu, kufanya ubadhirifu kwa kuingia mikataba ya kifisadi na kuisababishia hasara Serikali kwenye mradi wa vitambulisho vya taifa na kupelekwa Mahakama ya Mafisadi. Pamoja na hayo, serikali imerejesha zaidi ya Sh bilioni 28.6 zilizodaiwa kuchotwa kifisadi kupitia mradi wa ununuzi wa mfumo wa usajili wa watu uliosimamiwa na NIDA, baada ya kampuni tatu kati ya saba kurejesha fedha hizo.Waliokamatwa jana ni Xavery Kayombo, mmiliki wa Gwoloto Implex na mwenzie, Jack Gotham na Kyaruzi aliyejulikana kwa jina moja ambao ni wamiliki wa Gotham International Ltd na Astery Mwita, ambaye ni mmiliki wa Aste Insurance Broker Company Ltd, ambao wote walikamatwa ndani ya mkutano. Kampuni ya Gotham inayomilikiwa na Jack Gotham, inadaiwa kuchota zaidi ya Sh bilioni 28 ambapo akiwa mshauri mwelekezi, alilipwa fedha za dharura na kuweka viwango vya kubadilishia fedha ambavyo si sahihi, ikiwemo pamoja na VAT.Aidha, kampuni ya Gwoloto inayomilikiwa na Xavery Kayombo, ambayo kwenye mradi ilihusika kwenye shughuli za ugomboaji mizigo bandarini, inadaiwa kutoza viwango vya juu kuliko vilivyowekwa kwenye mkataba, hivyo inadaiwa kujichotea Sh milioni 946.4. Pia kampuni ya Aste ambayo ilihusika kwenye ukataji bima za magari na majengo, inadaiwa kwa kushirikiana na wafanyakazi wa NIDA ilijipatia Sh bilioni 1.2 kinyume cha utaratibu.Wamiliki hao walipewa zaidi ya mwezi mmoja, kuwasilisha nyaraka za kuthibitisha malipo ya fedha walizochota kupitia mradi wa vitambulisho vya taifa, lakini wanadaiwa walishindwa kufanya hivyo. Hali kadhalika, Lugola alieleza kuwa kampuni zingine zilizohusika kwenye sakata hilo, zimerudisha fedha hizo. Wakati akitoa agizo hilo jana, licha ya kukamatwa kwa wamiliki hao, aliagiza hadi ifikapo jana saa 12 jioni, wafanyakazi wote wa NIDA waliohusika kwenye ubadhirifu huo akiwemo aliyekuwa Mkurugenzi Mkuu, Maimu kukamatwa.Alisema kwa sasa Mahakama Maalum ya Mafisadi, ina uhaba wa wateja na kwamba kazi yake kubwa ni kuhakikisha anatafuta wateja. Hivyo, alisema anamwagiza Mkuu wa Upelelezi wa Mkoa kukamata wahusika wakuu na kuwapeleka Dar es Salaam kwa ajili ya kufikishwa kwenye mahakama hiyo. Mkuu wa upelelezi upo hapa, mahakama ya mafisadi ina uhaba wa wateja na mimi kazi yangu ni kutafuta wateja, hivyo waliopo hapa wakamatwe na baadae jana hiyohiyo wapelekwe kwa escort chini ya uangalizi maalumu wa polisi jijini Dar es Salaam, alisema.Baada ya agizo hilo, Mkuu wa upelelezi alisimama mara moja na kuwaamuru wakurugenzi wa kampuni hizo tatu, kutii amri kwa kusimama, kisha aliwaamuru kutoka nje ili kuanza safari ,kama alivyoagizwa na Waziri Lugola, ambapo walitii. Mkutano wa waandishi wa habari ulisimama ghafla ili kumwezesha Mkuu wa Upelelezi, kuwachukua wateja hao kwa ajili ya kuwasafirisha kwenda Dar es Salaam, kama alivyoagizwa na Waziri, kwa kuwa Mkuu wa Upelelezi wa Makosa ya Jinai Nchini DCI hakuwepo jijini Dodoma kwa lengo la kuwapeleka mahakamani kesholeo.Aidha, Lugola aliwataka watendaji wote wa umma, kutambua kuwa nafasi ya kutafuna fedha za serikali kwa awamu hii kwa kufanya ubadhirifu, kwa sasa haipo tena na kwamba wakiwepo, labda wasibainike. Wanaofanya kazi, iwe makampuni binafsi au watu binafsi, watambue kuwa muda na nafasi ya kumrubuni mtumishi yoyote wa umma ili kufanya nae dili milango imefungwa, alisema. Aliwataka viongozi kutokuwa sehemu ya kuendelea kufanya ubadhirifu kwa nchi au kwa dhamana waliyonayo. Alisema kila mtu atavuna alichopanda.Nataka watanzania watambue kuwa nchi imechezewa sana..Sisi viongozi isiwe sehemu ya kuendelea kuila nchi au kwa dhamana tuliyonayo kuendelea kuangalia wanaokula nchi kila mtu kwa dhamana avune alichopanda, alisema Waziri Lugola. Awali akizungumza kabla ya kutoa maamuzi hayo, Lugola alisema kuwa serikali imeokoa asilimia 84 ya fedha zilizopigwa kutoka kwenye kampuni hizo kupitia mradi huo tangu Rais John Magufuli aagize kufanyika uchunguzi. Kwamba zilizobaki ni asilimia 16, ambazo hazijarejeshwa.Alisema kwa kiasi kikubwa, kampuni hizo zilikuwa zikishirikiana na watendaji wa Nida kufanya ubadhirifu huo, jambo ambalo aliweka wazi kuwa hawezi kuvumilia . Alisema amechoka kusikiliza maneno maneno, ambayo wamekuwa wakitoa kwake anapowaita, kabla ya kuamua kuchukua uamuzi huo. Siwezi kuendelea kusikiliza lugha zenye utamu utamu wa kuendelea kupiga dili, Namwagiza DCI ifikapo leo jioni jana saa 12, waliohusika kwa namna moja au nyingine wakamatwe na kufikishwa mahakamani Watakaokamatwa ni aliyekuwa Mkurugenzi Mkuu Nida, Maimu, wenye kampuni ya Gwoloto Implex ambao kwa bahati nzuri wapo kwenye mkutano wawili, Aste Insurance Broker Company Ltd na Gotham International LTD,alisema.Akifafanua, Waziri Lugola alisema kampuni ya Gwoloto Implex inatuhumiwa Sh milioni 900.8 na ilikuwa ikijihusisha na ugomboaji mizigo bandarini, kampuni ya bima ya Aste inatuhumiwa kujichotea Sh bilioni 1.2 na ilikuwa kampuni ya bima ya magari na majengo ya Nida na ilishirikiana na baadhi ya wafanyakazi kufanya ubadhirifu.Gotham International Ltd inatuhumiwa ubadhirifu wa Sh bilioni 2.2 kwa kujipatia isivyo kihalali kwa kuongeza gharama kwenye mkataba, ikiwa ni pamoja na tozo ya Ongezeko la ThamaniVAT Kampuni ya Dk Shija Paul Limoi inadaiwa Sh milioni 27 na ameandika barua kuwa hayupo nchini na kwamba yupo safarini, hivyo asubiriwe hadi atakaporudi kutoka Ujerumani.Alitaja makampuni ambayo yamerejesha kiasi cha fedha zilizokuwa zinadaiwa kuwa ni Iris Corporation dola za Marekeni milioni 14 sawa na Sh bilioni 28, ambapo urejeshaji wake wamepatana ambazo zimekatwa kwenye deni ambalo ilikuwa inaidai serikali la dola milioni 29, hivyo inakuwa bado inaidai serikali dola milioni 15. Kampuni ya Sykes Travel Agent Ltd inayojihusisha na tiketi za ndege inatuhumiwa kupiga dili la Sh milioni 5.9, ambapo walipoitwa walikubali kulipa fedha hizo, ambapo waliwaandikia hundi Agosti 14 mwaka huu. Kampuni ya Copy Cat Tanzania Ltd iliyokuwa ikidaiwa Sh milioni 569.2, imerejesha Julai 25 mwaka huu na ilirejesha kiasi hicho licha ya kuwa ilikuwa ikiidai serikali.  <topic>: kitaifa 